CELEX: 32018R0521
Language: hu
Date: 2018-03-28 00:00:00
Title: A Bizottság (EU) 2018/521 végrehajtási rendelete (2018. március 28.) a Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó részletes szabályok megállapításáról szóló 1296/2008/EK rendelet módosításáról

3.4.2018   
            
            
               HU
            
            
               Az Európai Unió Hivatalos Lapja
            
            
               L 87/12
            
         A BIZOTTSÁG (EU) 2018/521 VÉGREHAJTÁSI RENDELETE
   (2018. március 28.)
   a Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó részletes szabályok megállapításáról szóló 1296/2008/EK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke c) pontjára,
   mivel:
   
               (1)
            
            
               Az 1296/2008/EK bizottsági rendelet (2) megállapítja a Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó szabályokat.
            
         
               (2)
            
            
               Az 1296/2008/EK 6. cikkének megfelelően a 642/2010/EU bizottsági rendelettel (3) összhangban megállapított importvámra átalánycsökkentést lehet alkalmazni. A harmadik országokból Spanyolországba behozott cirokra vonatkozó importvám tekintetében egy ilyen csökkentés mértékét állapította meg az (EU) 2018/94 bizottsági végrehajtási rendelet (4). A szóban forgó csökkentés a 2017. január 1-jén megnyitott kontingens keretében fennmaradó, Spanyolországba behozatalra kerülő cirokmennyiségekre vonatkozik.
            
         
               (3)
            
            
               Ahhoz, hogy alkalmazható legyen rájuk az átalánycsökkentés, az említett mennyiségeknek eleget kell tenniük meghatározott szabályoknak. Az 1296/2008/EK rendelet 12. cikke (1) bekezdésének a) pontja szerint abban az esetben, ha a Bizottság átalánycsökkentést fogadott el, az engedélyek érvényességi idejének meg kell felelnie az 1342/2003/EK bizottsági rendelet (5) 6. cikkében meghatározott időnek. Az utóbbi rendelkezés vonatkozó pontját azonban törölte az (EU) 2016/1237 bizottsági végrehajtási rendelet (6), amely az (EU) 2016/1239 bizottsági végrehajtási rendelettel (7) együtt szabályokat állapít meg az 1308/2013/EU rendeletben szabályozott, mezőgazdasági termékekre vonatkozó behozatali és kiviteli engedélyek rendszerének alkalmazása tekintetében. Ezért az 1296/2008/EK rendelet alkalmazásában helyénvaló újra bevezetni egy, az engedélyek érvényességi idejére vonatkozó szabályt. Az egyértelműség érdekében az említett szabályt indokolt belefoglalni az 1296/2008/EK rendeletbe.
            
         
               (4)
            
            
               Az 1296/2008/EK rendeletet ezért ennek megfelelően módosítani kell.
            
         
               (5)
            
            
               A jogbiztonság érdekében egyértelművé kell tenni, hogy az érvényességi időre vonatkozó szabály az (EU) 2018/94 végrehajtási rendelet alapján kiadott valamennyi engedélyre vonatkozik. Ezt a rendelet ezért indokolt az (EU) 2018/94 végrehajtási rendelet hatálybalépésének napjától visszamenőleg alkalmazni.
            
         
               (6)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
         ELFOGADTA EZT A RENDELETET:
   1. cikk
   A 1296/2008/EK rendelet 12. cikke (1) bekezdésének helyébe a következő szöveg lép:
   
      „(1)   Az engedélyek érvényességének ideje:
      
                  a)
               
               
                  abban az esetben, ha a Bizottság átalánycsökkentést fogadott el, a kibocsátás napjától egészen a kibocsátás napja szerinti hónapot követő második hónap végéig tartó időszak;
               
            
                  b)
               
               
                  abban az esetben, ha az engedélyeket vámcsökkentésre irányuló pályázati eljárás keretében adták ki, a pályázati felhívásról rendelkező rendeletben meghatározott időszak.”
               
            
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2018. január 26-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. március 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  A Bizottság 1296/2008/EK rendelete (2008. december 18.) a Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó részletes szabályok megállapításáról (HL L 340., 2008.12.19., 57. o.).
   
      (3)  A Bizottság 642/2010/EU rendelete (2010. július 20.) az 1234/2007/EK tanácsi rendelet alkalmazásának szabályairól (behozatali vámok a gabonaágazatban) (HL L 187., 2010.7.21., 5. o.).
   
      (4)  A Bizottság (EU) 2018/94 felhatalmazáson alapuló rendelete (2017. november 16.) a harmadik országokból Spanyolországba behozott cirokra vonatkozó átalányalapú importvámcsökkentés mértékének megállapításáról (HL L 17., 2018.1.23., 7. o.).
   
      (5)  A Bizottság 1342/2003/EK rendelete (2003. július 28.) a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról (HL L 189., 2003.7.29., 12. o.).
   
      (6)  A Bizottság (EU) 2016/1237 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszerének alkalmazásáról szóló szabályok tekintetében való kiegészítéséről és az 1306/2013/EU európai parlamenti és tanácsi rendeletnek az ilyen engedélyekhez letétbe helyezett biztosítékok felszabadításáról és visszatartásáról szóló szabályok tekintetében való kiegészítéséről, a 2535/2001/EK, az 1342/2003/EK, a 2336/2003/EK, a 951/2006/EK, a 341/2007/EK és a 382/2008/EK bizottsági rendelet módosításáról, valamint a 2390/98/EK, az 1345/2005/EK, a 376/2008/EK és az 507/2008/EK bizottsági rendelet hatályon kívül helyezéséről (HL L 206., 2016.7.30., 1. o.).
   
      (7)  A Bizottság (EU) 2016/1239 végrehajtási rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszere tekintetében történő alkalmazására vonatkozó szabályok megállapításáról (HL L 206., 2016.7.30., 44. o.).